AP เป็นเจ้าของแบรนด์อะไรบ้าง?
เชื่อว่าถ้าเราเป็นคนกรุงเทพ จะต้องมีสักครั้ง ที่เราจะเคยดูบ้านหรือคอนโดที่เป็นของ AP บริษัทนี้มีที่มาที่ไปอย่างไร รายได้เท่าไร และมีโครงการอะไรในอนาคตบ้าง ลงทุนแมนจะเล่าให้ฟัง
15 ก.พ. 2561

AP เป็นเจ้าของแบรนด์อะไรบ้าง? / โดย ลงทุนแมน
เชื่อว่าถ้าเราเป็นคนกรุงเทพ
จะต้องมีสักครั้ง ที่เราจะเคยดูบ้านหรือคอนโดที่เป็นของ AP
บริษัทนี้มีที่มาที่ไปอย่างไร รายได้เท่าไร
และมีโครงการอะไรในอนาคตบ้าง ลงทุนแมนจะเล่าให้ฟัง
AP หรือ บริษัท เอพี (ไทยแลนด์) จำกัด (มหาชน) เป็นหนึ่งในบริษัทยักษ์ใหญ่ด้านอสังหาริมทรัพย์ของไทย
เป็นเจ้าของแบรนด์คอนโด ชื่อ THE ADDRESS, RHYTHM, LIFE, ASPIRE
โครงการบ้านเดี่ยวและทาวน์โฮม ได้แก่ บ้านกลางกรุง, THE PALAZZO, THE CITY, บ้านกลางเมือง, Centro และ Pleno เป็นต้น
รู้หรือไม่ว่า AP ก่อตั้งขึ้นโดยคุณ อนุพงษ์ อัศวโภคิน และคุณพิเชษฐ วิภวศุภกร เมื่อปี 2534 หรือ 27 ปีที่แล้ว
คอนโดในยุคสมัยแรกที่ทุกคนคงเคยได้เห็นคือ ปทุมวัน รีสอร์ท ที่อยู่ใกล้ BTS พญาไท
ที่น่าสนใจคือ ตอนนั้น คอนโดนี้ตั้งราคาขายเพียง 45,000 บาทต่อตารางเมตร
ต่อมา AP ประสบความสำเร็จจากโครงการ บ้านกลางกรุง ที่น่าจะเป็นโครงการหมู่บ้านแห่งเดียวที่อยู่ใจกลางทองหล่อ
และหลังจากนั้น AP ก็เข้ามาเป็นหนึ่งในผู้นำตลาดคอนโดตามแนวรถไฟฟ้า โดยมีแบรนด์ THE ADDRESS, RHYTHM, LIFE และ Aspire
ตัวอย่างที่เห็นได้ชัดของคอนโด AP คือ ถ้าเราเคยผ่านถนนรัชดา ตั้งแต่แยกอโศก ไปจนถึงสุทธิสารและห้วยขวาง เราจะเห็นคอนโดของ AP ตั้งเรียงรายตลอดทั้งเส้น
ต่อมาในปี 2557 AP ได้จับมือกับ Mitsubishi Estate Group บริษัทด้านอสังหาที่มีมูลค่าสินทรัพย์เป็นอันดับ 1 ของญี่ปุ่น เพื่อร่วมกันพัฒนาคอนโดใหม่ๆ
จนถึงปัจจุบัน มีโครงการที่ร่วมกันพัฒนาแล้วทั้งหมด 15 โครงการ รวมมูลค่ามากถึง 73,000 ล้านบาท
แล้วที่ผ่านมายอดขาย และ กำไรของ AP เป็นเท่าไหร่?
ปี 2557 ยอดขาย 22,679 ล้านบาท กำไร 2,616 ล้านบาท
ปี 2558 ยอดขาย 28,184 ล้านบาท กำไร 2,623 ล้านบาท
ปี 2559 ยอดขาย 22,365 ล้านบาท กำไร 2,703 ล้านบาท
ปี 2560 ยอดขาย 42,900 ล้านบาท กำไรยังไม่ประกาศ
ถึงแม้ภาพรวมธุรกิจอสังหาริมทรัพย์จะขึ้นๆ ลงๆ ไปตามสภาวะเศรษฐกิจไทย แต่บริษัทก็ยังสามารถรักษาอัตราการเติบโตทางตัวเลขได้
แล้ว AP มีโครงการอะไรบ้างในอนาคต?
ในปี 2561 AP มีแผนที่จะเปิดตัวโครงการใหม่ทั้งหมด 34 โครงการ รวมมูลค่ากว่า 49,000 ล้านบาท โดยจะเปิดตัวอย่างเป็นทางการก่อน 12 โครงการในครึ่งปีแรก
โครงการทั้งหมดจะแบ่งออกเป็น
คอนโด 4 โครงการ มูลค่า 19,000 ล้านบาท คิดเป็นสัดส่วน 39%
ทาวน์โฮม 17 โครงการ มูลค่า 15,300 ล้านบาท คิดเป็นสัดส่วน 31%
และบ้านเดี่ยวอีก 13 โครงการ มูลค่า 14,700 ล้านบาท คิดเป็นสัดส่วน 30%
ในปีนี้ AP จะมาเน้นรุกตลาดแนวราบ และจะกลับมาเปิดตัวโครงการระดับบน (Super Luxury) อีกครั้ง หลังจากที่เราไม่ได้เห็นมาสักพัก ไม่ว่าจะเป็นคอนโดแบรนด์ THE ADDRESS และบ้านเดี่ยว THE PALAZZO ที่เป็นที่รู้จักกันดีอยู่แล้ว
โดย AP ตั้งเป้ายอดขายในปีนี้เอาไว้ที่ 33,500 ล้านบาท
ซึ่งโดยธรรมชาติของธุรกิจอสังหาริมทรัพย์แล้ว ส่วนนึงของยอดขายที่เกิดในปีนี้ จะกลายมาเป็นรายได้บริษัทในปีถัดๆไป ซึ่งทาง AP ประเมินว่าจะมีรายได้รวมในปีนี้อยู่ที่ 28,100 ล้านบาท
คราวหน้าขับรถไปที่ไหนเห็นบ้าน หรือ คอนโด ของ AP ก็อย่าแปลกใจ เพราะเขามียอดขายปีนึงหลายหมื่นล้านบาท ถ้านับรวมกันหลายปีก็คงเป็นแสนล้านบาท
ถ้ารวมยอดแสนล้านบาท ก็คงไม่ต้องสงสัยว่า เราจะเห็น บ้านและคอนโดของ AP เป็นร้อยโครงการทั่วกรุงเทพมหานคร..
หมายเหตุบทความนี้เขียนขึ้นเพื่อให้รู้จักกับบริษัท AP ไม่ได้ชี้นำให้ซื้อหรือขายหุ้นของบริษัทนี้แต่อย่างใด การลงทุนมีความเสี่ยง โปรดศึกษาข้อมูลก่อนตัดสินใจลงทุนทุกครั้ง
----------------------
<ad> AP มีร้อยโครงการ แต่แอปลงทุนแมนมีร้อยบทความ
อ่านได้ที่แอปลงทุนแมน โหลดฟรีได้ทีนี่ 
----------------------